**Waltteri Merelä** (s. 6. heinäkuuta 1998 Ylöjärvi) on suomalainen jääkiekkoilija, joka pelaa AHL-seura Syracuse Crunchissa. Merelä on pelipaikaltaan oikea laitahyökkääjä, mutta hän osaa pelata myös keskellä. Merelä laukoo oikealta.

Ura
---

### Seuraura

Merelä on ylöjärveläisen Uplakersin kasvatti. Hän oli kaudella 2013–2014 seuran B2-nuorten paras syöttäjä 27 syöttöpisteellään. Kaudeksi 2014–2015 Merelä siirtyi Tapparan B2-nuoriin. Hän oli pudotuspeleissä tehoilla 4+1=5 joukkueen paras maalintekijä ja jakoi sisäisen pistepörssin voiton Karri Forsblomin kanssa.

Viiden Tapparassa vietetyn vuoden jälkeen Merelä siirtyi kaudeksi 2018–2019 suuremman roolin perässä Pelicansin A-nuoriin. Seuraan siirtyi samaan aikaan myös Tapparan A-nuorissa joukkueenjohtajana ja maalivahtivalmentajana toiminut Arttu Lipsanen, jonka kanssa Merelä kävi läpi siirtoon liittyviä asioita. Merelä johti A-nuorten SM-liigan pistepörssiä tehoilla 16+23=39, kun hänet valittiin sarjan lokakuun 2018 kuukauden pelaajaksi. Hän teki alkusarjassa ja runkosarjassa yhteensä tehot 22+32=54, joilla Merelä oli Pelicansin paras pistemies ja syöttäjä. Hän jakoi myös joukkueen sisäisen tehotilaston voiton Sakke Hämäläisen kanssa lukemalla +24. Merelä voitti Pelicansin sisäisen tehotilaston myös pudotuspeleissä lukemalla +4. Merelällä oli koko A-nuorten SM-liigan runkosarjan paras piste per peli -keskiarvo (1,69). Hänet valittiin sarjan ensimmäiseen tähdistökentälliseen.

21. marraskuuta 2018 Pelicans lainasi Merelän Mestis-joukkue Heinolan Peliittoihin yhdessä ketjukavereidensa Sakke Hämäläisen ja Aleks Haatasen kanssa. Merelä pelasi siellä kaikkiaan yhdeksän runkosarjaottelua tehopistein 1+4=5. Kaksi päivää Mestis-debyyttinsä jälkeen, 23. marraskuuta 2018, Merelä teki Pelicansissa SM-liigadebyyttinsä KooKoota vastaan. Hänet merkittiin joukkueen kolmosketjun oikeaan laitaan Miska Siikosen ja Niko Kivelän viereen. Merelä sai ottelussa jääaikaa 5.49 minuuttia ja keräsi teholukeman –1. Merelä pelasi kauden aikana SM-liigassa yhdeksän runkosarjaottelua tehden yhden syöttöpisteen.

Toukokuussa 2019 Merelä teki Pelicansin kanssa kaksivuotisen SM-liigasopimuksen. Hän teki ensimmäisen maalinsa miesten pääsarjatasolla Mestarien liigassa 1. syyskuuta 2019 sveitsiläistä Lausanne HC:tä vastaan. Liigauransa avausmaalin Merelä teki runkosarjan avauskierroksella 13. syyskuuta 2019 Helsingin IFK:ta vastaan. Jan Latvala valitsi hänet ottelun Alumnien tähtien kakkostähdeksi. Kaikkiaan Merelän tulokaskausi SM-liigassa toi 48 runkosarjaottelussa tehot 7+11=18, joilla hän sijoittui liigan tulokkaiden pistepörssissä viidenneksi. Merelän tehopisteistä 15 syntyi kevätkaudella, kun hänen roolinsa kasvoi useiden pelaajien lähdettyä Pelicansista loppukaudella, jolloin Merelä kantoi myös Veikkauksen Kultaista kypärää. CHL:ssä Merelä pelasi viisi ottelua tehopistein 1+2=3. Hän pelasi kauden aikana myös kymmenen Mestis-ottelua lainalla Peliitoissa.

Kaudella 2020–2021 Merelä onnistui murtautumaan aina Pelicansin ykkösketjuun saakka, jossa hänen laidoillaan pelasivat Hannes Björninen ja Iikka Kangasniemi. Merelä teki runkosarjassa tehot 10+17=27 ja hänen teholukemansa +12 oli joukkueen toiseksi paras Hannes Björnisen jälkeen. Pudotuspeleissä Merelä jakoi Pelicansin sisäisen tehotilaston voiton Iikka Kangasniemen kanssa lukemalla +3.

Merelä palasi kaudeksi 2021–2022 kaksivuotisella sopimuksella junioriseuraansa Tapparaan. Hän pelasi vahvan läpimurtokauden SM-liigassa ja oli Tapparan toiseksi paras pistemies koko liigan pistepörssin voittaneen Anton Levtchin jälkeen. Merelä jakoi SM-liigan maalipörssin viidennen sijan neljän muun pelaajan kanssa ja sijoittui pistepörssissä kahdeksanneksi. Hän voitti myös koko SM-liigan tehotilaston lukemalla +31 ja Merelä palkittiin Matti Keinonen -palkinnolla. Merelä voitti kauden päätteeksi Suomen-mestaruuden. Hän eteni Tapparan kanssa myös Mestarien liigan finaaliin, mutta mestaruuden vei ruotsalainen Rögle BK lukemin 2–1. Helmikuussa 2022 Merelän sopimusta jatkettiin vuodella kevääseen 2023 saakka.

Kaudella 2022–2023 Merelällä jäi noin kolmasosa runkosarjasta väliin, kun hän sai marraskuussa 2022 Suomen A-maajoukkueen mukana Karjala-turnauksessa pelatessaan vaarallisen viillon ranteeseensa Tšekin Ondřej Beránekin luistimesta. Merelä palasi kaukaloihin tammikuussa 2023. Hän pelasi runkosarjassa kaikkiaan 41 ottelua tehopistein 15+18=33. Merelä voitti tehoilla 8+6=14 koko pudotuspelien maalipörssin kahdeksalla osumallaan sekä jakoi pistepörssin toisen sijan joukkuetoverinsa Veli-Matti Savinaisen ja Pelicansin Iikka Kangasniemen kanssa edellään vain joukkuetoveri Jori Lehterä. Viidennessä välieräottelussa 10. huhtikuuta 2023 Helsingin IFK:ta vastaan Merelä teki Tapparan 2–1-voittoon päättyneen ottelun voittomaalin, joka ratkaisi joukkueelle finaalipaikan otteluvoitoin 4–1. Jussi Halme valitsi hänet ottelun Alumnien tähtien ykköstähdeksi. Viidennessä finaaliottelussa 27. huhtikuuta 2023 Pelicansia vastaan Merelä teki kolme syöttöpistettä, kun Tappara voitti Suomen-mestaruuden lukemin 5–4. Hän voitti kauden aikana myös Mestarien liigan mestaruuden.

Kesäkuussa 2023 NHL-varaamaton Merelä teki vuoden mittaisen tulokassopimuksen Tampa Bay Lightningin kanssa. Marraskuussa 2023 Lightning lähetti Merelän AHL:ään Syracuse Crunchin joukkueeseen. Merelä nostettiin 18. tammikuuta 2024 takaisin NHL:ään ja teki paluuottelussaan uransa ensimmäisen NHL-maalin Minnesota Wildia vastaan.

### Maajoukkueura

Merelä edusti Suomea MM-kilpailuissa vuonna 2023. Hän pelasi turnauksessa kuitenkin ainoastaan alkulohkon ottelussa Unkaria vastaan, jolloin Merelä onnistui myös maalinteossa. Yhteensä hän on pelannut yhdeksän A-maaottelua tehopistein 3+2=5. Merelä sai tililleen ensimmäisen A-maaottelunsa Channel One Cupin 16. joulukuuta 2021 Prahan O2 Arenassa pelatussa avausottelussa Tšekkiä vastaan. Hänet merkittiin Suomen 13. hyökkääjäksi, mutta Merelä ei saanut ottelussa kuitenkaan peliaikaa. Hän sai ensimmäiset jääaikansa A-maajoukkueessa seuraavassa ottelussa 18. joulukuuta 2021 Moskovan TsSKA Arenassa Kanadaa vastaan. Merelä merkittiin Suomen nelosketjun oikeaan laitaan Peter Tiivolan ja Leo Komarovin viereen. Ensimmäisen A-maajoukkuemaalinsa hän teki turnauksen päätösottelussa 19. joulukuuta 2021 isäntäjoukkue Venäjää vastaan.

Pelityyli
---------

Merelää Pelicansin A-nuorissa valmentaneen Vesa Petäjän mukaan hän on monipuolinen pelaaja, joka pelaa paljon myös sekä yli- että alivoimatilanteissa. Petäjän mukaan Merelä on hyvä joukkuepelaaja, jonka vahvuudet ovat hyökkäyspäässä. Hänen juonikkuutensa kiekon kanssa ja pyrkimys haastamaan vastustajaa tilanteessa kuin tilanteessa tulevat hänessä myös esille. Petäjän mukaan yhdistämällä siihen hyvän laukauksen ja hyvät kiekonkäsittelytaidot Merelä tekee tulosta.

Suomen alle 18-vuotiaiden maajoukkueen valmennusjohto perusteli Merelän valintaa A-nuorten SM-liigan kuukauden pelaajaksi luonnehtimalla hänestä:

> »Merelän vahvuudet ovat kiekollisessa ja kiekottomassa hyökkäyspelissä. Hän pysyy hyvin kiekossa ja löytää erittäin hyvin kiekottomat pelaajat. Kiekottomana hänellä on kova halu mennä maalille ja tehdä itsensä pelattavaksi. Tekemisestä huokuu tahto mennä eteenpäin uralla.» 
> 
>

Muuta
-----

Merelän isosisko Emmi pelaa ringetteä puolustajana Nokian Urheilijoissa ja hän on voittanut lajissa myös kaksi maailmanmestaruutta. Heidän pikkuveljensä Oskari Merelä on kilpaillut sulkapallossa. Sisarusten äiti Mari Merelä (o.s. Salonen) on pelannut Suomen naisten lentopallomaajoukkueessa yli 150 ottelua. Heidän isänsä Petteri Merelä on niin ikään harrastanut eri lajeja lentopallosta yleisurheiluun.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2016–2017 | Tappara | A-SM | 30 | 4 | 6 | 10 | 6 | 2 | 0 | 0 | 0 | 0 |
| 2017–2018 | Tappara | A-SM | 36 | 10 | 14 | 24 | 10 | 7 | 2 | 2 | 4 | 2 |
| 2018–2019 | Pelicans | A-SM | 32 | 22 | 32 | 54 | 67 | 10 | 3 | 6 | 9 | 12 | Ykköstähdistö |
|  | Pelicans | SM-liiga | 9 | 0 | 1 | 1 | 0 | – | – | – | – | – |
|  | Peliitat | Mestis | 9 | 1 | 4 | 5 | 0 | – | – | – | – | – |
| 2019–2020 | Pelicans | A-SM | 2 | 1 | 2 | 3 | 6 | 1 | 0 | 0 | 0 | 0 |
|  | Pelicans | SM-liiga | 48 | 7 | 11 | 18 | 16 | – | – | – | – | – |
|  | Peliitat | Mestis | 10 | 3 | 4 | 7 | 14 | – | – | – | – | – |
| 2020–2021 | Pelicans | SM-liiga | 57 | 10 | 17 | 27 | 55 | 5 | 1 | 0 | 1 | 4 |
| 2021–2022 | Tappara | SM-liiga | 57 | 21 | 23 | 44 | 38 | 15 | 1 | 7 | 8 | 8 | Kanada-malja |
| 2022–2023 | Tappara | SM-liiga | 41 | 15 | 18 | 33 | 47 | 14 | 8 | 6 | 14 | 4 | Kanada-malja |  |  |  |  |  | MM | 1 | 1 | 0 | 1 | 0 |
| 5 kautta | yhteensä | SM-liiga | 212 | 53 | 70 | 123 | 156 | 34 | 10 | 13 | 23 | 16 |
| 2 kautta | yhteensä | Mestis | 19 | 4 | 8 | 12 | 14 | – | – | – | – | – |

Lähteet
-------

* Waltteri Merelä The Internet Hockey Databasessa (englanniksi)
* Waltteri Merelä Eurohockey-sivustolla (englanniksi)
* Waltteri Merelä *Elite Prospects*. Everysport Media Group AB.  (englanniksi)

### Viitteet

1. ↑  Tappara Tampere Twitterissä *twitter.com*.  14.11.2022. Tamhockey Oy. Viitattu 14.11.2022.
2. 1 2  Määttä, Arto: Waltteri Merelä nautti joka hetki paluustaan – "Se oli hyvä heittää suoraan syvään päähän" *Jatkoaika.com*.  25.1.2023. Jatkoaika r.y. Viitattu 10.7.2023.
3. 1 2 3 4 5 6 7 8 9  Waltteri Merelä *Elite Prospects*. Everysport Media Group AB.  (englanniksi)
4. ↑  Elite Prospects - Uplakers U17 *eliteprospects.com*. Everysport Media Group AB. Viitattu 15.4.2019. (englanniksi)
5. ↑  Elite Prospects - Tappara U17 *eliteprospects.com*. Everysport Media Group AB. Viitattu 15.4.2019. (englanniksi)
6. ↑  Salonen, Samuel: Liigakasteen saanut A-nuorten pistekuningas on puhjennut kukkaan Lahdessa - "Vaatimustaso on korkeampi kuin Tampereella" *pelicans.fi*.  4.12.2018. Lahden Pelicans Oy. Viitattu 16.4.2020.
7. 1 2  Mennander, Pasi: Pelicansin Waltteri Merelä lokakuun paras pelaaja Nuorten SM-liigassa *leijonat.fi*.  17.9.2018. Suomen Jääkiekkoliitto – Finlands Ishockeyförbund ry. Viitattu 1.11.2018.
8. ↑  Elite Prospects - Pelicans U20 *eliteprospects.com*. Everysport Media Group AB. Viitattu 15.4.2019. (englanniksi)
9. ↑  PELIPÄIVÄ! *facebook.com*.  21.11.2018. Heinolan Peliitat Oy. Viitattu 23.11.2018.
10. ↑  Pelicans - Kookoo, 23.11.2018 *liiga.fi*.  23.11.2018. Jääkiekon SM-liiga Oy. Viitattu 23.11.2018.
11. ↑  Pelicans - Kookoo, 23.11.2018 *liiga.fi*.  23.11.2018. Jääkiekon SM-liiga Oy. Viitattu 23.11.2018.
12. ↑  A-nuorten tähdille liigasopimukset *pelicans.fi*.  10.5.2019. Lahden Pelicans Oy. Viitattu 18.6.2019.
13. ↑  Matches *championshockeyleague.com*.  1.9.2019. Champions Hockey League (CHL) AG. Viitattu 1.9.2019. (englanniksi)
14. ↑  Pelicans - HIFK, 13.9.2019 *liiga.fi*.  13.9.2019. Jääkiekon SM-liiga Oy. Viitattu 15.9.2019.
15. ↑  Pelaajatilastot *liiga.fi*. Jääkiekon SM-liiga Oy. Viitattu 16.4.2020.
16. ↑  Luhtakallio, Toni: Pelaaja-arviot 2019−20: 52 yrittäjää, viisi kiitettävää suoritusta − Pelicansin kausi oli yhtä turbulenssia *Jatkoaika.com*.  19.3.2020. Jatkoaika r.y. Viitattu 16.4.2020.
17. ↑  Määttä, Arto: Pelicansin pelaaja-arviot 2020−21: Edellisen kauden pettymys pyyhittiin Lahdessa pois Björnisen ja Laschin johdolla *Jatkoaika.com*.  30.4.2021. Jatkoaika r.y. Viitattu 26.5.2021.
18. ↑  Elite Prospects - Pelicans *eliteprospects.com*. Everysport Media Group AB. Viitattu 26.5.2021. (englanniksi)
19. ↑  Joukkue on julkaistu - tältä näyttää Tappara kaudella 2021-22! *tappara.fi*.  19.5.2021. Tamhockey Oy. Viitattu 26.5.2021.
20. ↑  Lahtinen, Matias; Laine, Eveliina: Tapparan pelaaja-arviot 2021−22: Mestareilla oli valtavasti hyviä pelaajia, mutta myös heikompia lenkkejä *Jatkoaika.com*.  8.6.2022. Jatkoaika r.y. Viitattu 1.7.2022.
21. ↑  Elite Prospects - Liiga Stats 2021-2022 *eliteprospects.com*. Everysport Media Group AB. Viitattu 1.7.2022. (englanniksi)
22. ↑  Seppä, Lassi: Waltteri Merelä jatkaa Tappara-paidassa kevääseen 2024 asti *Jatkoaika.com*.  15.2.2022. Jatkoaika r.y. Viitattu 19.2.2022.
23. ↑  Miettinen, Heikki: Waltteri Merelä sai vakavan viillon ranteeseensa, ja Jalonen toivoo suurta muutosta *HS.fi*.  12.11.2022. Sanoma Media Finland Oy. Viitattu 10.7.2023.
24. ↑  Teiskonlahti, Riku: Luistimen terä viilsi Leijonien hyökkääjän ranteen auki – peruuttamaton vamma jäi puolentoista millin päähän *is.fi*.  17.4.2023. Sanoma Media Finland Oy. Viitattu 10.7.2023.
25. ↑  Elite Prospects - Liiga Stats 2022-2023 *eliteprospects.com*. Everysport Media Group AB. Viitattu 10.7.2023. (englanniksi)
26. ↑  Tappara - HIFK, 10.4.2023 *liiga.fi*.  10.4.2023. Jääkiekon SM-liiga Oy. Viitattu 10.7.2023.
27. ↑  Tappara - Pelicans, 27.4.2023 *liiga.fi*.  27.4.2023. Jääkiekon SM-liiga Oy. Viitattu 10.7.2023.
28. ↑  Lightning sign forward Waltteri Merelä to a one-year, two-way contract *nhl.com/lightning*.  5.6.2023. TAMPA BAY:  Tampa Bay Lightning. Viitattu 4.6.2023.
29. ↑  Pietelä. Tony: NHL-seura nappasi Tappara-tähden *aamulehti.fi*.  6.6.2023. Alma Media Suomi Oy. Viitattu 10.7.2023.
30. ↑  Lightning lähetti hyökkääjä Merelän AHL:ään  17.11.2023. NHL. Viitattu 19.1.2024.
31. ↑  Lehtisaari, Matti: Waltteri Merelä tuuletti ensimmäistä NHL-maaliaan, Luukkonen torjui jälleen nollapelin *Yle*.  19.1.2024. Viitattu 19.1.2024.
32. ↑  Perkiö, Jari: Tapparan tähtihyökkääjä pääsi debytoimaan hyvän ystävänsä rinnalla, mutta tutussa pukukopissa piti vaihtaa paikkaa *aamulehti.fi*.  19.5.2023. Alma Media Suomi Oy. Viitattu 10.7.2023.
33. ↑  Tilanne 26.5.2023
34. ↑  Hellanto, Riku: KHL:n tähtitrio Leijonien ykkösnyrkkinä – tässä Suomen ketjut Tshekki-otteluun *MTVuutiset.fi*.  16.12.2021. Telia Company AB. Viitattu 22.12.2021.
35. ↑  Saarela, Anni: Tshekki–Suomi-ottelun Leijonat & lampaat: "Olisi huonommalla puolella, jos ei olisi ratkaissut ottelua" *iltalehti.fi*.  16.12.2021. Alma Media Suomi Oy. Viitattu 22.12.2021.
36. ↑  Lahtinen, Matias: Leijonat kohtaa tällä kokoonpanolla Moskovan EHT-turnauksen toisessa ottelussa Kanadan *Jatkoaika.com*.  18.12.2021. Jatkoaika r.y. Viitattu 22.12.2021.
37. ↑  Westerlund, Jenna: Leijonien EHT-turnauksen saldona kolme ottelua ja kolme voittoa – Venäjän kyseenalainen tasoitusmaali herätti tunteita *Jatkoaika.com*.  19.12.2021. Jatkoaika r.y. Viitattu 22.12.2021.
38. ↑  Seppänen, Antti: Leijonat - Pistepörssin kärki Pelicansista – "Juonikas ja hyvä haastamaan vastustajaa" *leijonat.fi*.  17.9.2018. Suomen Jääkiekkoliitto – Finlands Ishockeyförbund ry. Viitattu 10.10.2018.
39. ↑  Henelius, Inka: Merelän perheen pihapeleistä ponnistanut menestyjiä eri palloilulajeihin: "On tullut fiilis, että on tässä vuosien varrella jotain saatu aikaiseksi" *yle.fi*.  3.4.2021. Yleisradio Oy. Viitattu 22.10.2022.


|  |  |  |
| --- | --- | --- |
| Edeltäjä:**Anrei Hakulinen** | **Matti Keinonen -palkinnon voittaja**2022 | Seuraaja:**Aku Räty** |

Suomen joukkue – Jääkiekon MM-kilpailut 2023
2 Pokka |
3 Määttä (**A**) |
4 Lehtonen |
6 Friman |
10 Armia |
12 Anttila (**C**) |
19 Merelä |
23 Matinpalo |
24 Björninen |
29 Oksanen |
30 Heljanko |
33 Larmi |
42 Kapanen |
45 Olkinuora |
50 Koivisto |
52 Seppälä |
55 Ohtamaa |
65 Manninen |
70 Hartikainen |
74 Suomela |
76 Sallinen |
82 Pesonen |
84 Kakko |
91 Lammikko |
96 Rantanen (**A**) |
Valmentaja Jukka Jalonen